Xining

**Xining** () on Qinghain maakunnan pääkaupunki Kiinassa. Kaupungin väkiluku on 2,209 miljoonaa (2010) ja pinta-ala 7&nbsp;424 neliökilometriä. 

## Historia
Xiningin paikalla on ollut asutusta jo 2 100 vuotta. Aikoinaan se oli tärkeä kaupankäynnin solmukohta silkkitiellä Tiibetiin. Song-dynastian aikana vuonna 1104 kaupunki sai nimen *Xining* joka tarkoittaa "rauha lännessä". Historian aikana käytettyjä nimiä ovat myös *Silung* ja *Qingtangcheng*. 

Lähistöllä, Gulangin kaupungin ja Wuwein piirikunnan seudulla teki aamulla 23. toukokuuta 1927 hyvin vakavia tuhoja momenttimagnitudin 7,6 maanjäristys. Se on seurausvaikutuksiltaan yksi vakavimmista maanjäristyksistä kautta aikojen ja aiheutti laajoja maanmurtumia. Kuolonuhreja oli yli 40 900, joidenkin arvioiden mukaan jopa 200 000.

## Maantiede
Kaupunki rajoittuu idässä Haidongin prefektuuritason kaupunkiin. Lounaassa naapurina on Hainanin ja pohjoisessa Haibein autonominen prefektuuri.  

Xining sijaitsee Tiibetin ylängön itäreunalla Huangshui-joen yläjuoksulla. Qinghaijärvi (*Kukunor*) sijaitsee lyhyen automatkan päässä kaupungista. Kaupunki on n. 2,2 kilometriä merenpinnan yläpuolella.

Xiningistä lounaaseen sijaitsee Gelugpa-sektin syntymäpaikka, jonne on rakennettu tärkeä buddhalainen luostari Kumbum. Temppelin lähellä olevan vuoren huipulla avautuu näkymä kaupunkiin.

Piirikuntatasolla kaupunki jakautui neljään kaupunkipiiriin, kahteen piirikuntaan ja yhteen hui-kiinalaisten ja monguorien autonomiseen piirikuntaan (2010):

;Kaupunkipiirit (4)
* Chengbei (城北区), 299&nbsp;002 as.
* Chengdong (城东区), 359&nbsp;688 as.
* Chengxi (城西区), 242&nbsp;627 as.
* Chengzhong (城中区), 296&nbsp;987 as.

;Autonomiset piirikunnat (1)
* Datong (大通回族土族自治县), 435&nbsp;937
;Piirikunnat (2)
* Huangyuan (湟源县), 136&nbsp;632
* Huangzhong (湟中县), 437&nbsp;835

### Jokien kunnossapito
Vuonna 2007 Maailmanpankki myönsi miljardin Yhdysvaltain dollarin lainan Huangshui- ja Nanchuanjokien hoitoon ja Sanxian tulvien ehkäisemiseen. Joilla on pituutta yhteensä 24,5 kilometriä.

## Väestö
Vuoden 2020 väestönlaskennassa Xiningin väkiluku oli 2&nbsp;467&nbsp;965, joista noin 78,63 prosenttia asui kaupunkialueella ja noin 21,37 prosenttia maaseudulla. Han-kiinalaisia väestöstä oli noin 71,43 prosenttia; suurimpia vähemmistökansallisuuksia olivat huit (16,96&nbsp;%), tiibetiläiset (6,49&nbsp;%), monguorit (2,69&nbsp;%), mongolit (0,77&nbsp;%) ja salaarit (0,72&nbsp;%). Vuonna 2025 kaupungissa oli noin 2,4769 miljoonaa asukasta. Vuonna 2024 kaupunkiin oli hukou-järjestelmässä rekisteröity noin 2,1584 miljoonaa henkilöä.

## Talous
Vuonna 2024 Xiningin bruttokansantuote oli noin 186,21 miljardia yuania. Keskitulot vuodessa olivat kaupunkialueella 43&nbsp;803 yuania ja maaseudulla 18&nbsp;280 yuania.

## Liikenne
Vuodesta 1959 Xining on ollut yhteydessä Kiinan rautatieverkostoon. Xining-Caojiabun lentoasemalta lentokoneet liikennöivät suuriin kiinalaisiin kaupunkeihin, kuten Pekingiin, Shanghaihin, Hongkongiin, Chengduhun, Kunmingiin, Xi’aniin ja Wuhaniin. Kiinan kansallinen valtatie numero 214:n alkupää sijaitsee Xiningissä.



## Lähteet

## Aiheesta muualla

*Xiningin hallituksen verkkosivut 
*Xining Facts   (chinahighlights.com)